《白云窗》
元代·黄玠

故人庐山来，寄我山中云。山云岂可寄，寄此意殷勤。

平生错料事，所见异所闻。开窗拆封题，飞鸟白纷纷。

举头生惭愧，稽首云中君。庶以自怡悦，宁当混尘氛。

提携岁月久，挂向扶桑暾。与尔从龙去，化为五色文。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。